სახიობა (ანსამბლი)

სახიობა - ქართული ფოლკლორული ანსამბლი. ის ჩამოყალიბდა 2006 წლის 17 იანვარს, რისი საწინდარიც იყო გუნდის თითოეული წევრის სიყვარული ქართული ხალხური სიმღერა-საგალობლების მიმართ. მისი დამაარსებელია ქ. თბილისის ვანო სარაჯიშვილის სახელობის სახელმწიფო კოსერვატორიის, ქართული ხალხური მუსიკალური შემოქმედების კათედრის პედაგოგი - მალხაზ ერქვანიძე. ანსამბლის ამჟამინდელი ხელმძღვანელია დავით აბრამიშვილი.

ანსამბლ „სახიობას“ მთავარი მიზანია ხალხური სიმღერა-საგალობლების ძველ ქართულ ბგერათაწყობაში აღდგენა. ხალხური სიმღერების ძველი, ავთენტური სტილით შესრულება და ინტონირების საკითხის მოგვარება. ანსამბლი კონცერტებით, ფესტივალებით, გასტროლებით, ჩანაწერების გავრცელებით, ლექცია-შეხვედრებითა და სხვა საშუალებებით ცდილობს საზოგადოდ ცნობადი გახადოს ქართული ფოლკლორის შეურყვნელი, ტრადიციული ფორმა და მსმენელს სწორედ ამ სახით მიაწოდოს. 

გუნდმა თავისი არსებობის განმავლობაში შეძლო გამხდარიყო, საქართველოს ფოლკლორის სახელმწიფო ცენტრი-ს მიერ, რესპუბლიკის მასშტაბით მოწყობილ „დათვალიერება-ფესტივალის“ ლაურეატი.

ანსამბლ "სახიობას" ჩატარებული აქვს ათი სოლო კონცერტი და გამოშვებული აქვს ექვსი ხალხური სიმღერისა და ორი გალობის კომპაქტ-დისკი. მონაწილეობა აქვს მიღებული ხორვატიის ფოლკლორის და უკრაინის გალობის საერთაშორისო ფესტივალებში.

„სახიობა“ ძველი ქართული ტრადიცია და სიტყვაა, რომელიც ხმიანსა თუ საკრავიერ, მწყობრ, ტკბილხმოვან მუსიკას ნიშნავს (შდრ. სიტყვის კონა, სულხან-საბა ორბელიანი: „ესე არს მუსიკა მწყობრი ძალთა და საკრავთანი და ჴმოანება ტკბილი, გალობა თუ სიმღერა; ჴმა-ტკბილობა; სახიობი ჴმა-ტკბილსა ჰქვიან სამღერელსა“).

ანსამბლის ოცამდე წევრი დღემდე აქტიურად მოღვაწეობს და ცდილობს თავისი საქმიანობით გაამართლოს მისი სახელი. 

კატეგორია:ქართული ანსამბლები